amanoisuno/poet huggingface dataset:
若耶溪 陳舜俞
十里澄溪溪上山，溪光無際照山顔。天嫌俗眼尋常見，地惜群峰左右關。蓬島也應非海外，瓊臺爭合貯人間。維舟正欲踟躕飲，坐見蒼烟罩翠灣。
天池院 陳舜俞
此峰巉絕與霄干，峰頂泓澄旱不乾。天下定應添沆瀣，山頭信亦有泥洹。等閒雲出千巖雨，取次龍歸六月寒。一勺自堪流萬古，何須低處羨波瀾。
題翠峰院 陳舜俞
借問鴟夷與季鷹，五湖珍賞復誰曾。慣看銷夏灣頭月，唯有莫釐山上僧。晚渡浪痕沾壞衲，上方雲液灑枯藤。游人欲趁沙鷗去，更伴禪公上翠層。
青龍江醉眠亭 陳舜俞
酒擔長輕六印腰，醉中一枕敵千朝。興亡藐比榮枯柳，聚散看同旦暮潮。清興本應塵外得，香魂徒向水邊招。已聞佳士過從約，不爲東風返畫橈。
水月院 陳舜俞
興隨白鳥汀洲立，步入青林臺殿出。湖脈來通方士泉，山顔分入幽人室。自苦扁舟每訪尋，何年空谷無遺逸。一夜霜風穿客衣，二十六房皆採橘。
題碧蘚亭 陳舜俞
瀟灑闌干碧玉叢，頻來游賞似兒童。縈迴修竹撩清影，刻畫新詩繞翠筒。十載雪霜林色改，幾翻風月酒尊空。子猷老去心嘗在，終擬爲鄰作醉翁。
送喜長老游四明 陳舜俞
釣竿無竹月空船，事去朱涇不記年。一句弗由他物得，此心知與麽人傳。無鬚王老長垂地，掉臂胡僧仰託天。去問玲瓏巖上石，*中誰是我師禪。
寄姑蘇智肱錢塘文捷二上人 陳舜俞
釋子紛紛奈汝何，傳聞右繞益乖訛。南山述作那堪毀，西竺師徒果有魔。群蟻固應隨轉石，一杯焉可當頹波。青銅瓦礫皆稱鑒，乞與光明歲月磨。
傳神悅躬上人 陳舜俞
倦轡曾投林下宿，短篷重見越江邊。人歸河岳儀型在，事隔桑溟物色傳。弟子共談庭際柏，公卿多識社中蓮。高風自出空王侶，馳譽丹青是可憐。
山中寄姑蘇守倅 陳舜俞
莫釐山頭萬家橘，震澤閒人一葉舟。林裊金丸出籬落，浪噴雪陣上汀洲。雲生縹緲吟魂遠，日入穹窿醉望收。不禁五湖容小隠，爲傳篇什謝蘇州。
過平望驛有懷湖州李使君二首  其一 陳舜俞
柳色陰陰平望橋，春流西受霅溪潮。玉樓有月清光遠，蘋渚生風麗思飄。寧使簿書堆几案，已聞歌詠滿漁樵。酒船欲訪烏程去，愁費金龜返畫橈。
過平望驛有懷湖州李使君二首  其二 陳舜俞
憑熊飛隼兩溪頭，人似冰壺住玉樓。事逐歡謠入漁釣，詩隨秋思滿汀洲。茶收顧渚旗猶卷，酒貰烏程蟻半浮。去路無多平望驛，客魂秋雨宿扁舟。
晚秋田間 陳舜俞
重到田園草木零，鬢毛蕭颯白綸巾。謾誇孺子能分肉，堪笑書生尚負薪。靜與禽魚何物我，懶因鷄黍記晡晨。東籬已有黄金蕊，只欠白衣送酒人。
挽邵夫人詞 陳舜俞
丹陽門第三朝貴，樂壽絲綸五色開。有助清郎終盛譽，得憐諸子盡高才。蘭彫北畹香猶在，水向東溟逝不回。原上送車無數目，日西風雨轉徘徊。
挽劉夫人詞二首  其一 陳舜俞
籍籍家聲起草萊，詵詵子舍奉蘭陔。翩翻三鳳皆英物，蹭蹬雙駒亦駿才。憶昔綵衣環几舄，于今清血灑棬杯。何年盛事聯簪組，別有絲綸薦夜臺。
挽劉夫人詞二首  其二 陳舜俞
卜鄰早效三遷教，負米方休百里勞。樂事難留同逝水，孝思無盡入伊蒿。萬家原上開新塚，舊館人來奠濁醪。况有銘詩傳不朽，長城千古白雲高。
挽侍講先生王夫人詩二首  其一 陳舜俞
蘭陔堂上此歸全，松柏山頭有舊阡。我得遐齡幾九十，人依絳帳昔三千。病時太守和湯藥，沒後諸生侍几筵。善化群材同草木，先生恩德重如天。
挽侍講先生王夫人詩二首  其二 陳舜俞
師牆童稚被陶鈞，穴鳳仍同桂籍春。豈獨慈良尊有道，就論恩分即吾親。生前未許升堂拜，原上空陪執紼人。一曲薤歌難寫恨，哀榮千古付蒼珉。
山中咏橘長咏 陳舜俞
包橘古云美，揚州地所宜。名存夏后貢，頌見楚人辭。雲夢分膏沃，璇星散陸離。洞庭仙壤接，震澤水烟被。柚酢徒然早，柑黄豈厭遲。封君千戶等，老囿萬奴隨。秀萼瑶瓊綴，青陰幄幕垂。朱衣霜傅采，素裏露含滋。弱幹金丸重，繁條火齊纍。瓜生先作瓣，蠶老不成絲。爽味鍾寒律，殷姿照夕曦。清香掩蘭杜，真液賤楂梨。揀選收藏日，辛勤種接時。壤須來處美，移怕樹同知。朱綠爭珍旨，荆湘辨等差。蹊深比桃靜，歲晚與松期。壇甃龜黿石，園裁枳棘籬。討蟲煩鑽鑿，科冗付蒸炊。穿井防天旱，禳瘟甚歲饑。向陽刪密葉，伐木樹低枝。有義曾分客，無偷不禁兒。㲏嫌連雨長，老要勁風吹。滿把留長蔕，盈箱藉短茨。入倉寧愧稻，出汗僅同醫。雅俗傳珍惜，深林或棄遺。稍收先落子，爭曬已殘皮。趁市商船急，充庭使驛馳。公筵薦魁磊，內合送瑰奇。寄遠曾非選，熏藏品最卑。善生唯計畝，視價旋論貲。薄探酬來賞，精嘗侑舉卮。他年修果譜，應載野人詩。
銷暑樓 陳舜俞
溪上樓臺似玉壺，樂郊春物剩昭蘇。賢侯好士簪裾集，暇日開筵錦綉敷。擘水膾鱸堆白雪，撥醅釀酒滴真珠。香飄沈穗縈欄角，歌沸梁塵落坐隅。約略十洲仙界景，依稀九老洛川圖。席中蘭語薰相襲，望裏蓮娃貌亦都。狂客笑吟聊自若，丈人强健不須扶。送歸千騎堂前月，猶照簾蝦一半鬚。
弄水亭 陳舜俞
未識貴池好，嘗聞弄水名。白鳥鑒中立，畫船天上行。
壽陽僧房見橘詩 陳舜俞
地過長淮種橘難，僧房今見鎖朱欄。秋來頼有黄金實，幾被行人作枳看。
次韵六安魏明府三首  其一 陳舜俞
故人方信落江東，開解愁顔與病悰。自笑漫生湖海上，略無豪氣似元龍。
次韵六安魏明府三首  其二 陳舜俞
少年心志欲摩空，漸老卑飛悔滿悰。早悟割鷄堪飽腹，不須辛苦學屠龍。
次韵六安魏明府三首  其三 陳舜俞
幾慕功名逐轉蓬，既無成就苦爲悰。不如歸聽華亭鶴，耆舊於今憶二龍。
寶慶院 陳舜俞
小招提在白雲層，古殿深龕鎖晝燈。山北遠公曾結社，至今猶有種蓮僧。
題鑪峰閣 陳舜俞
爲愛鑪烟拂畫檐，小欄今日捲朱簾。不須更踏山前路，可是人間看得厭。
再經太平觀訪沈道士不遇二首  其一 陳舜俞
行客尋山去又回，羽人依舊未歸來。洞門不鎖清風入，黄葉無言下翠苔。
再經太平觀訪沈道士不遇二首  其二 陳舜俞
不見芝巖駕鶴翁，抱琴歸去悄無蹤。黄花似有東籬舊，山後山前取次逢。
興福院僧房 陳舜俞
東西遊遍兩山村，梔子黄時橘滿園。唯有小軒臨小澗，病僧欹枕聽潺湲。
宿上真宮贈朱道士 陳舜俞
栖真必是朱癡後，結宇元因法善孫。人在地靈治病速，山村討藥夜敲門。
書通濟僧壁 陳舜俞
丹包赤實破蒼顔，冬至都無十日閒。剩選黄柑留過客，天寒誰肯更尋山。
上方僧京師識面短句二首  其一 陳舜俞
亂雲峰頂紫田翁，二十年前輦寺逢。怪我無成頭白早，千金散盡學屠龍。
上方僧京師識面短句二首  其二 陳舜俞
老僧曾住日邊寺，慣識金鞍馬上人。雲外不知人易老，從頭相問盡埃塵。
贈華嚴院玉真上人 陳舜俞
青蘿翠竹鎖禪關，門對松林第一灣。白髪老禪應有道，等閒隨客過前山。
上方化成院 陳舜俞
琅函密鎖君王字，石壁仍刊宰相詩。無限幽光動巖谷，山深惟有白雲知。
虎溪 陳舜俞
紫霄道士貪雲鶴，五柳先生泥酒杯。不爲清風與明月，道人何事過溪來。
遊天章寺 陳舜俞
峻嶺崇巔千古在，好風佳月逐時新。簿書偶是山陰長，觴詠聊同曲水人。林雀不驚筇竹杖，谿雲欲傍接䍦巾。官粗合有登臨分，更待巖花爛漫春。
衆樂亭 陳舜俞
湖光野色著人衣，衆樂開亭此處宜。擊櫂高歌山自響，踏青紅影岸相隨。消除矰繳容鷗鳥，改換風烟入柳絲。荇菜藕花應見憶，短蓬孤榜獨來時。
西湖 陳舜俞
古山瀉仙源，坤輿鑿虛境。寶勢相回環，穴闌清倒影。群冰人無驚，泛泛華槳并。山上放歌行，不少有遺景。誰意注靈波，溉田三萬頃。
蛙齋 陳舜俞
渴飲嘗不足，鑿井偶清疏。井邊舊牆屋，塗塈爲我居。念彼作者勞，容膝已有餘。開窗近檐楹，天光滿圖書。汲水屢灑掃，塵去延空虛。外潔內亦清，體胖氣加舒。緬懷埳中蛙，樂豈羨蝦魚。相君宅新府，文木森周廬。侯門多結駟，賜金每論車。身外無我親，儻來物固疏。日食夜以息，大小則皆如。况無百歲人，貴賤同丘墟。但可蔽風雨，且以永居諸。
初見廬山 陳舜俞
泝洄江上山，千里皆可愛。忽見匡廬峰，氣勢一何大。崔嵬青天屏，靉靆白雲蓋。藤蘿拂金繩，瀑水挂玉带。未雨龍穴藏，摩空鳥飛礙。疑非紅塵間，邈在萬物外。聞有高世士，眠雲不知載。飲露餐朝霞，嘯月下天籟。軒冕何足道，天地乃投芥。吾能與之遊，無庸去浮海。
詩二首  其一 陳舜俞
石磴梯山一里高，荒烟源處稅漁樵。官粗事冷人應笑，免對青苗强折腰。
詩二首  其二 陳舜俞
自古匡廬是勝遊，謫臣何敢計淹留。城中未有看山處，客館僧坊謾舉頭。
慮獄江州晚出潯陽門 陳舜俞
淺深秋色看紅葉，高下人烟入翠微。過嶺已憐雲滿𩍐，穿林寧恨露沾衣。自慚訪道來何晚，便好尋真去不歸。本迕朝廷無補報，名山猶幸許相依。
黄陵廟 陳舜俞
明月輝在天，落日光轉地。天維地軸千萬年，粉篁尚有春風淚。蒼梧茫茫九疑高，湘江之水多怒濤。袗衣不御琴弦絕，黄陵廟前碑已裂。春禽啼，秋葉飛。行人舟楫去復返，虞舜南巡胡不歸。
圓通行 陳舜俞
廬山之西形勢聚，無位真人依位住。地祇掣鎖金城開，石龍噴水銀潢注。峰巒約勒萬馬回，杉松自作千兵護。寶殿崢嶸跨碧霄，圓容麗服微西顧。江南妃子親施田，香飯供僧無億數。法焰相傳十二人，師泛鐵船楊子渡。楊子渡頭秋風高，霹靂駕雪翻驚濤。中有漁家妙絕手，一釣三山連六鰲。縱時大地悉震恐，收來塵剎無纖毫。當年曾許心莫逆，今朝又作圓通客。挂冠已脫塵俗緣，一心願住清凉國。清凉之國進能知，日長馬倦人多迷。從來聞說曹溪路，只今踏斷廬山西。
詩一首 陳舜俞
把酒謂山語，行人亦大孤。滿朝無骨肉，白髪厭江湖。寒苦諳冰雪，艱難識道途。相看幸相似，可惜便風無。
子隠堂爲蕭寺題 陳舜俞
東城蕭寺荒烟內，底事旌旗與客來。六代豪華歸茂草，少年風節有高臺。門前好鳥鳴佳木，徑裏閒僧掃綠苔。强爲登臨一懷古，懦夫蕪句兩非才。
奉慈禪寺 陳舜俞
一宿禪關萬慮空，明朝更上十餘峰。山依碧落不多遠，人在白雲無數重。木末疏鐘驚虎兕，門前潴水穴蛟龍。勞生正負林泉約，猶喜官閒此處逢。
句  其一 陳舜俞
石間圓影疊金波。
句  其二 陳舜俞
澗含蒼壁隠青蘿。
公安縣 陶弼
門沿大堤入，路趁淺莎行。樹短雲根拔，山窮地勢傾。孤舟難泊岸，遠水欲沈城。半夜求津濟，煙中荻火明。
丁香 陶弼
萬枝千葉遞相親，內結花心外結身。草木至微猶有合，悲哉父子與君臣。
桐 陶弼
老桐休斲爲琴瑟，胡部新翻格調清。試聽琵琶采蓮曲，一般弦上數般聲。
柳 陶弼
楊子江頭流水澌，長安陌上暖風吹。黄金瓔珞雪晴後，碧玉瓏璁春盡時。端的園林俱不及，等閒臺榭便相宜。思量也是多情物，占與人間贈別離。
鷄頭 陶弼
三伏池塘沸，鷄頭美可烹。香囊連錦破，玉指剝珠明。葉皺非蓮蓋，根甘似竹萌。不應徒適口，炎帝亦曾名。
桃 陶弼
樹正含芳酒正醅，熙熙爲爾醉春臺。一花五出尚可飲，何况重重疊疊開。
李 陶弼
春晝暖風熏翠幄，暑天凉氣暗朱闌。主人肝膽無猜忌，果下游人但整冠。
兵器 陶弼
五代乏真主，奸雄紛僭僞。橫磨闊刀劍，白日相篡弒。我宋有神祖，潛德動天意。故天意若曰，往爲我之嗣。神祖拜稽首，乃即皇帝位。不惠兆民樂，不怒諸侯畏。顛倒執玉帛，奔走恐後至。大商國三分，一朝有其二。太宗以義撫，真宗以仁治。王道竹箭直，誦聲金鼎沸。獨有陰山戎，時時寇邊地。天子赫斯怒，大警巡澶衛。射殺右賢王，遂斬匈奴臂。狼心帖然服，結好同昆弟。自此兩河間，寂寂無戎備。卒閑喜夜歌，將老貪春睡。自此爲太平，恍逾三十歲。戎昊乘我間，南馳賀蘭騎。陽關久夜開，樞朽不可閉。陣雲起秦雍，殺氣橫涇渭。使臣股栗奏，宰相瞋目議。僉曰亟發兵，豎子坑甚易。倉皇築邊壘，未戰力先瘁。遇迫開庫兵，土蝕鋒芒脆。防秋採舊屯，推轂謀新寄。舊屯老且死，少者無實藝。良由不訓練，手足迷擊刺。新寄將家子，從小生富貴。六韜未曾讀，口但知肉味。師復從中御，進退由閽寺。權輕號令冗，兩戰無遺類。曹公棄七軍，晉人獲三帥。吾兵自此喪，有詔新其製。此器不預設，一旦從何致。朝廷急郡縣，郡縣急官吏。官吏無他術，下責蚩蚩輩。耕牛拔筋角，飛鳥禿翎翅。簳截會稽空，鐵烹董山碎。供億稍後期，鞭朴異他罪。愁氛壅太虛，霽景晝冥晦。我聞郭汾陽，料敵多奇異。單箠諭突厥，蕃酋雙膝墜。又聞李西平，臨戎有英氣。身著紅錦袍，懷光肝膽碎。是知用兵術，在人不在器。君耳舜高聽，君目舜明視。願採謀略長，勿倚干戈銳。
食楊梅 陶弼
嶺北土寒無荔子，人言形味似楊梅。翠條丹實休相學，不願紅塵一騎來。
滴露花 陶弼
九天瑞露滴成芽，不是榆花即桂花。星女月娥宮不鎖，天風吹落野人家。
送趙樞寺丞宰虔化縣 陶弼
路入虔雲去，如何輕解携。人煙五嶺北，星斗大江西。暖雪梅花樹，晴雷贛石溪。青衫欲無淚，不奈鷓鴣啼。
荔支 陶弼
五月南游渴，欣逢荔子丹。殻勻仙鶴頂，肉露白晶丸。色映離爲火，甘殊木作酸。枝繁恐相染，樹重欲成團。赤蚌遺珠顆，紅犀露角端。爽能消內熱，潤可濯中乾。桂嶺無霜處，梅天暴雨殘。□□□□□，□□□□□。一簇冰蠶繭，千苞火鳳冠。隔瓤銀葉嫩，透膜玉漿寒。
出嶺題石灰鋪 陶弼
馬度嚴關口，生歸喜復嗟。天文離卷舌，人影背含沙。江勢一兩曲，梅梢三四花。登高休問路，雲下是吾家。
山茶花二首  其一 陶弼
淺爲玉茗深都勝，大曰山茶小樹紅。名譽漫多朋援少，年年身在雪霜中。
山茶花二首  其二 陶弼
江南池館厭深紅，零落空山煙雨中。却是北人偏愛惜，數枝和雪上屏風。
途次葉縣觀千葉桃花 陶弼
三月宮桃滿上林，百花千萼費春心。葉公城外襄河北，一樹無人色更深。
登潮月亭 陶弼
渡頭人語知潮上，下看南江東北流。試引輕帆學歸去，茶山溪淺却回舟。
對花有感 陶弼
得莫欣欣失莫悲，古今人事若花枝。桃紅李白薔薇紫，問著春風總不知。
紫薇花 陶弼
人言清禁紫薇郎，草詔紫薇花影旁。山木不知官况別，也隨紅白上東廊。
園居 陶弼
篁韵松濤入耳清，誅茅欣見徑初成。更添蒼柏兩三輩，相伴高枝作雨聲。
題陽朔縣舍 陶弼
石壁高深繞縣衙，不離床衽自煙霞。民耕紫芋爲朝食，僧煮黄精代晚茶。瀑布聲中窺案牘，女蘿陰裏勸桑麻。欲知言偃弦歌化，水墨屏風數百家。
天涯亭 陶弼
雨色絲絲風色嬌，天涯亭上覺魂消。一家生意付秋瘴，萬里歸心隨暮潮。兵送遠人還海界，吏申遷客入津橋。山公對此聊酣飲，怕見醒來兩鬢凋。
題烟霞驛 陶弼
歌聲野色中，人樂歲時豐。暑雨陰陽雜，秋田早晚同。嶺雲無烈日，江樹足凉風。自指香山語，前村有路通。
登崑崙臺 陶弼
落照古城隅，邊風動隼旟。久閒忘戰略，多病熟醫書。白髪隨年短，新情與世疏。桃花春水起，還釣舊溪漁。
秋日登南城臺 陶弼
江國家書少，秋臺寒草生。無人來遠渡，盡日上高城。落照懸漁市，孤烟起戍營。東籬故園菊，又向酒中傾。
過思明 陶弼
幾年來瘴外，此夜宿溪中。照枕殘鷄月，吹燈落葉風。盧循猶僞國，楊僕已衰翁。起戴寒星去，前村燒影紅。
閣皁 陶弼
萬仞天然皁閣形，陰陽不似衆山青。一區海上神仙宅，數曲人間水墨屏。華表鶴歸春谷響，玉京龍起夜潭腥。可憐張葛無人繼，三級高壇拂杳冥。
東湖 陶弼
寧越佳山水，東湖带郡城。月天高寺影，春雨一橋聲。石上青蒲合，沙中白鳥橫。天涯正寥落，獨往若爲情。
西湖 陶弼
寧越佳山水，西湖似浙城。桂多天竺子，潮欠海門聲。路向林梢轉，天隨野色橫。從茲棲泊者，無復渡江情。
柑子堂 陶弼
子厚才名甲有唐，謫官分得荔支鄉。羅池水盡黄柑死，獨有空碑在畫堂。
邕州 陶弼
南極諸蠻傲典刑，斗門時復見飛星。君王仁恕將軍老，五十溪州六萬丁。
廉州石 陶弼
使君合浦來，示我海濱石。千巖秀掌上，大者不盈尺。
合浦還珠亭 陶弼
合浦還珠舊有亭，使君方似古人清。沙中蚌蛤胎常滿，潭底蛟龍睡不驚。
送呂濤典獄之梧州 陶弼
峽口蒼梧縣，城依南斗魁。江渾海潮上，地熱火山來。草沒嘉魚穴，雲封拜表臺。到應無獄訟，豆蔻酒頻開。
融州仙巖 陶弼
溪僧過此說山公，遊遍真仙洞府中。乳石巖邊得靈草，可能封裹寄衰翁。
賓州仙影山 陶弼
月氅星冠七丈夫，遠看雖有近還無。瑶池侍女雙成道，遺下群仙聚影圖。
安城即事二首  其一 陶弼
南嶠風雲久肅清，壞溝殘壘號昇平。官曹惟識簿書字，民俗不知金鼓聲。往歲傳聞南詔檄，近時方築伏波城。安城太守知邊計，菡萏花中閱水兵。
安城即事二首  其二 陶弼
金鼓聲闌劍戟收，使君回上雅歌樓。樽前一節清商曲，銷盡窮邊萬里愁。
容管 陶弼
一年勾漏守，尋盡洞中天。佛記盧藏用，仙壇葛稚川。醒心西驛水，燒眼碧池蓮。我豈無新事，詩碑與酒泉。
送臨桂令戴若納出嶺 陶弼
五嶺生還少，無辭酒滿觴。共經邊寇事，先出瘴煙鄉。楚樹蟬聲早，湖天日影凉。此行休問路，宮闕斗杓旁。
陽朔縣 陶弼
五管新多事，輕車屢往還。勤勞成白髪，故舊是青山。樹色纔分楚，江聲未出蠻。自慚迎候少，無惠及孤鰥。
贈章使君 陶弼
善戰無如新息侯，漢兵纔度綠蘿州。愛君挽我陶溪粟，直到牂牁水口頭。
宜陽 陶弼
孤城溪洞裏，聞說已堪哀。蠻水如鮮血，瘴天已死灰。吏憂民置毒，巫幸鬼爲災。風土如斯惡，吾來胡爲哉。
寄鬰林郡守姚道源 陶弼
越裳濟海喜天晴，五葉戈船不度兵。堯舜遠方皆樂國，漢唐諸將本書生。
膏澤峰 陶弼
石壁含天澤，南山第一重。旱時先出雨，陰穴又乘龍。雲影摇諸壑，雷聲起半空。何當大滂沛，盡活四方農。
登邕州城 陶弼
夜半孤城百尺臺，亂蟲聲裏一樽開。憂邊日繞南雲下，戀闕心隨北斗迴。
丹竈山 陶弼
羽客朝元地，遺壇古寺中。煉成丹竈在，騎去鶴巢空。
思柳亭 陶弼
羅池刺史寡塵緣，畫戟牆頭築望仙。黄鶴與誰同一去，碧桃無主又千年。
鬰林鼓角樓 陶弼
去歲同登畫角城，諸蠻未滅夜論兵。五更將吏知人意，吹作梅花塞外聲。
春野亭 陶弼
二紀看花瘴霧中，野園今日又東風。人心有感時時別，春色無私處處同。長笛一聲諸曲盡，巨觥雙飲百愁空。風清水暖群魚上，誰向荆溪占釣筒。
會仙巖 陶弼
寂寂長冥洞，涓涓漱玉泉。鳳笙聞夜半，鶴馭認雲邊。煮茗尋安老，披莎訪稚川。于中得消息，何用買山錢。
羅秀山 陶弼
尋山入羅秀，旋結草堂居。花露生瓶水，松風落架書。聞猿得句後，見月出行初。此夕雲林下，無因夢使車。
莫鋣關 陶弼
三任邊州六往還，此時纔入莫鋣關。訪僧莫道無閑事，手指青天口說山。
那霸泉 陶弼
昔年觀地志，此水出牂牁。斷岸深無底，平流暗起波。感恩來客少，射影短狐多。未老諸蠻在，樓船空再過。
又 陶弼
路下牂牁水石閒，三分纔過二分山。年光欲盡家猶遠，嵐氣雖疏鬢已斑。賓從談笑機獨進，兒曹音信喜生還。南風一夜吹鄉夢，數刻飛過五嶺間。
碧湘門 陶弼
城中烟樹綠波漫，幾萬樓臺樹影間。天闊鳥行疑沒草，地卑江勢欲沉山。人過鹿死尋僧去，船自新康載酒還。聞說耕桑漸蘇息，嶺頭今歲不征蠻。
黄陵廟 陶弼
溪上龍蛇屋，蕭條帝子祠。竹痕當日淚，山色後人疑。仙服霞留綺，新裝月印眉。楚民亡水旱，簫鼓謝神禧。
司馬錯城 陶弼
北設長城陷敵塵，更來勞力武陵民。我疑洞裏栽桃者，便是當時築版人。
辰州 陶弼
詔條符節古連今，王澤漸濡豈不深。賦役未行中國法，謳歌猶带遠人音。採金戶簇青莎岸，射虎兵圍黄葉林。寄語湖南灘上客，預將忠信待浮沉。
寄沅州新守謝麟 陶弼
險盡天開溪路平，詩書新將典新城。三千戍卒今無幾，十萬屯田古未耕。屬縣乞除防虎檻，生蠻願獻採砂坑。從茲預擬風塵息，盡是仁威下旆旌。
白霧驛 陶弼
一曲青溪一曲山，鳥飛魚躍白雲閒。溪山豈要行人到，自是行人到此間。
三山亭 陶弼
諸峰不及此三峰，翠影多年路未通。野老傳來無地主，神仙留待與山翁。琱弓射滅虎狼迹，長劍劈開荆棘叢。吏引旌旗先險阻，匠營樓閣出虛空。藤蘿葉暗初無日，松桂枝新漸有風。下瀨將軍微舉職，安南都護遠輸忠。商誇合浦珠胎賤，民樂占城稻穀豐。火炬影沉山岸北，潮聲流過郡城東。四時收印來無定，終日開尊望不窮。玉版淡魚千片白，金膏鹽蟹一團紅。雲臺志節悲歌外，銅柱封疆醉眼中。所惜溪頭好崖石，只書詩句不書功。
祝融峰 陶弼
曾過祝融峰頂上，步隨明月宿禪關。夜深一陣打窗雨，卧聽風雷在半山。
辰州 陶弼
東海舊場屋，南江新塞垣。璽書行絕域，銅柱入中原。草暖聞鳴鹿，江清對飲猿。何時一樽酒，重上謝公軒。
武陵 陶弼
曲臺風月德山雲，夢想中間有幾春。臣葬江魚終愛楚，民逃花洞不思秦。
五溪 陶弼
六月五溪邊，溪深氣象偏。晝陰疑雨後，久冷覺秋先。棧倚臨崖石，竿通隔嶺泉。片帆雲裏現，知是貢賨船。
寄蘇州徐處士弁 陶弼
平南無策鬢如霜，七十峰前隠舊鄉。相約祝融孤頂上，借君吟筆畫瀟湘。
畬田 陶弼
畬田過雨小溪渾，遠近雲峰互吐吞。殊俗易昏三里霧，陽崖忽露一家村。桂花香裏尋僧寺，榕葉陰中掩縣門。井稅未輸兵甲後，心勤撫字且休論。
桂林 陶弼
青羅江水碧連山，城在山光水色間。盡道宜人惟桂郡，驂鸞客至只思還。
木芙蓉 陶弼
孤芳托寒木，一曉一翻新。春色不爲主，天香難動人。丹楓見流落，黄菊坐因循。莫訝偏相愛，衰遲似我身。
端研詩贈王欲 陶弼
端石如池狀，潤疑雲雨通。粗官不識字，好去伴詩翁。
銅雀研 陶弼
得自銅雀臺，收晚稜角摧。四方綠琉璃，一片青玫瑰。煉盡沙石滓，陶成金玉胚。
衡州三首  其一 陶弼
七十峰前敞縣扉，湘雲湘樹滿郊圻。衡陽春暖雁飛過，兜率雨昏龍戰稀。
衡州三首  其二 陶弼
秀邑八百里，古今題畫難。望高三楚近，影轉七州寒。北拆知蠻盡，南低見斗寬。路盡祝融寺，江傾兜率灘。
衡州三首  其三 陶弼
兜率一峰旁，林開見寶幢。鳥行高避縣，山骨下連江。
希靜堂 陶弼
二江明月九峰雲，雲月堂中希靜人。芙蕖池淺蛙迎雨，鈷鉧潭空草送春。
全州 陶弼
南北東西幾萬峰，郡城如在畫屏中。何人截斷湘妃竹，半蘸秋江作釣筒。
岳州 陶弼
平湖七百里，四望白波圍。影觸吳天闊，寒吞楚澤微。
沅州 陶弼
使介直登雙御閣，州符就領五蠻溪。爭雄白鵲臨崖鬥，憶子玄猿遶澗啼。
九日登群山樓 陶弼
節逢重九日，郡占五溪間。止水痕依岸，行雲影過山。
題凈因寺 陶弼
歌吹深秋節，香燈古佛園。細泉初落石，遠岫正當門。
題武溪龍書廟壁 陶弼
路到龍棲處，陰森覺有靈。山腰過雲黑，石眼出泉腥。
辰州  其一 陶弼
草市人朝醉，畬田夜火明。瀧江入地瀉，棧道出雲行。
辰州  其二 陶弼
槃溪何代有蘭叢，暇日移根郡閣東。此後辰沅圖籍上，栽培新法自山公。
廣州  其一 陶弼
地窮山亦斷，煙水是封圻。外國衣裝盛，中原氣象非。
廣州  其二 陶弼
石門見月隨潮早，洸口聞猿上峽遲。新酒滿篘蠻嫗店，古碑當道海神祠。
連州天際嶺 陶弼
南來未見此高峰，下際滄溟上際空。辛苦限蠻成底事，坐看嵩華作三公。
桂州  其一 陶弼
冷逐江梅使，先春下桂林。湖平三楚出，嶺盡百蠻深。
桂州  其二 陶弼
亂草藏邊路，寒禽下戍樓。伏波渠水淺，難載濟川舟。
桂州  其三 陶弼
朝夕雲山滿縣郛，削成犀笋幾千株。遊人借筆抄詩板，遠客投書乞畫圖。
桂州  其四 陶弼
舊策掃開浪泊霧，新詩裝就桂林春。相離水色秋前老，獨秀嵐光霽後勻。
題陽朔山 陶弼
名山愛陽朔，平陸遍峰巒。郡境尖中拆，人家缺處安。穿青入梧峽，載影下昭灘。
登桂州永寧閣 陶弼
五代浮屠閣，危層不易攀。曉光諸寺塔，晴露別州山。
修仁縣禪定寺 陶弼
民歸新邑去，古寺靜寥寥。僧映水遮戶，客隨雲過橋。
北池 陶弼
句漏城中菡萏池，池邊臺榭半空基。頻年太守多新額，異代思賢有舊碑。
詩一首 陶弼
有唐曾宿萬家兵，節制東南十一城。此若得人無寇盜，昔之爲守盡公卿。
遊龍洞訪僧不遇留詩 陶弼
一錫遊何處，巖端靜掩扃。獨尋危石坐，閑把細泉聽。野鼠緣齋鉢，山花落靜瓶。斜陽過溪去，回首亂峰青。
邕州  其一 陶弼
絕塞多秋色，孤城易夕陽。此間饒寵辱，還我水雲鄉。
邕州  其二 陶弼
出撫驩兜俗，親提季子軍。隨人兩關月，迎馬二溪雲。
邕州  其三 陶弼
漢節護諸蠻，徘徊瘴癘間。少希銅馬式，老厭玉門關。
昭州  其一 陶弼
假守昭平郡，偷閑少送迎。亭標梅句老，堂識敬公名。
昭州  其二 陶弼
假守昭平郡，當門桂水清。海遥稀蚌迹，峽近足灘聲。
昭州  其三 陶弼
假守昭平郡，詩情比閬仙。蟬聲風葉外，鳥影月池邊。
昭州  其四 陶弼
峽束江盤天影隨，輕船雙下幾危機。初晴古木猿三叫，未晚陰崖日半規。篁竹數家何處縣，清溪一曲幾篇詩。
過龍平 陶弼
數家深峽裏，燈火似漁村。客夢稀星外，蟲聲短草根。髪疏憐枕軟，意倦覺燈昏。待曉酤蠻酒，蒼梧奠舜魂。
送吳利見主簿之蒼梧 陶弼
南極蒼梧郡，江山號勝遊。海天晴動水，峽月夜隨舟。
寄梧守 陶弼
川流八桂末，地勢九疑餘。不憚勤酬唱，江通丙穴魚。
柳州  其一 陶弼
唐室衣冠四百秋，元和臺省盡名流。誰人肯爲交朋死，乞以羅池換播州。
柳州  其二 陶弼
黄柑無樹井無泉，思柳亭中兩愴然。蠻越至今猶畫像，聖唐何事獨遺賢。
屏山 陶弼
一峰高起塞天關，堪作皇家外屏山。可惜化工安著遠，半遮中國半遮蠻。
龍壁 陶弼
曾看柳侯山水記，信知龍壁好煙霞。誰能寫作新屏障，寄與長安富貴家。
賓州二首  其一 陶弼
廣右開炎服，思剛置縣衙。羈縻唐世及，正朔聖朝加。鄉分今賀水，邑隸古琅琊。泉脈通明鏡，封鄰接鏌鋣。
賓州二首  其二 陶弼
何處登臨好，城樓對萬山。新青上孤壘，遠黑落諸蠻。竹引風穿壁，苔隨雨上階。有時寧免俗，銀燭間金釵。
寄欽州洪邇侍禁 陶弼
僧憐海石爲棋子，客懼蠻螺作酒杯。自笑平生喜韜略，此時何計上金臺。
三山亭 陶弼
紅螺紫蟹新鱸鱠，白藕黄柑晚荔枝。酒盡月斜潮半落，山翁不省上船時。
欽州書事 陶弼
海供地寶華中國，日助天恩暖外夷。三石禊橋春會永，五湖吟舫夜歸遲。
題廉州孟太守祠堂 陶弼
昔時孟太守，忠信行海隅。不賊蚌蛤胎，水底多還珠。
寄石康縣曹元道 陶弼
屢與南僧談瘴溪，獨推君縣好封圻。不同合浦人民衆，雖接交州寇盜稀。
賀州 陶弼
捨轡歷天險，身疑出鳥群。罅開蠻俗合，脊盡瘴江分。
茉莉花  其一 陶弼
重譯新離越裳國，一枝都掩桂林香。養成崖谷黄蜂蜜，羞死江湖白藕房。
茉莉花  其二 陶弼
海客園林珠樹木，水仙賓從玉簪裳。錦桃每用紅絲縷，蜂採須成白蜜房。
芡 陶弼
三伏池塘沸，雞頭美可烹。香囊聯錦破，玉指剝珠明。葉皺非蓮蓋，根甘似竹萌。不應徒適口，炎帝亦曾名。
菊 陶弼
九月嚴霜殺草根，獨開黄菊伴金樽。東籬故事何重疊，醉倒花前是遠孫。
咏藕 陶弼
萬頃金沙裏，誰將玉節栽。絲應鮫乞與，津是蚌分來。盤貯冰猶結，刀侵雪易摧。防風骨外折，混沌竅中開。月寺僧家鉢，風亭酒客杯。胸中秋氣入，牙角雨聲回。自愧塵泥賤，得蒙尊俎陪。與君消酷暑，瓜李莫相猜。
蝶 陶弼
暖翅玉羅薄，香鬚金綫微。青春二三月，白日一雙飛。露重休深入，風高且暫歸。南園芳樹下，燕雀最多機。
塞上 陶弼
星落胡王死，河窮漢使歸。雪山經夏冷，天馬入秋肥。
繼老堂 陶弼
冷酒十分無客送，輕國一兩有民攀。將老未聞金作印，師寒猶用鐵爲衣。
過蒼梧 陶弼
近海江聲急，孤舟下杳冥。峽泉飛暴雨，灘石走群星。水有瀟湘色，猿同巴蜀聽。令人思舜德，一望九嶷青。
題鬼門關 陶弼
朝過鬼門關，虎迹印玄室。暮過鬼門關，猿聲嘯蒼壁。朝暮悲行人，森然增慘慄。駐馬看飛雲，蠻煙不見日。回首望江南，萬里心何極。美人天一方，雙魚莫能覓。遥望天涯亭，相逢不相識。令我思古人，興懷感今昔。
再過陽朔寄人 陶弼
昔日儒衫今武車，重來耆老尚奔趨。後人相繼皆清德，小吏迴看半白鬚。條教謾爲新楷法，官資猶作舊稱呼。里門不閉田疇闢，好買丹青別畫圖。
南嶽 陶弼
祝融何峻極，下看白雲根。絕頂人稀到，諸峰勢獨尊。闊能遮日域，高不避天閽。
題獻花鋪 陶弼
德裕南遷瘴海涯，路逢山女獻山花。平泉公子傷春處，唯有東風吹草芽。
寄桃源管明菩 陶弼
野鶴孤雲無定蹤，桃花流水合相容。夜來月滿群山閣，知在秦人第幾峰。
望海嶺 陶弼
望海樓高目力寬，海潮來處是天根。日邊市舶程途遠，水外亭臺景象昏。巨鱷出時防患害，大鵰當北各飛翻。將軍有意還銅柱，俯看南溟氣欲吞。
釣石 陶弼
守邊無一事，坐石釣東橋。水色連山疊，泥痕上海潮。餌經沙日暖，綸動水風飄。客正思新繪，鰌鯨氣莫驕。
醉石 陶弼
守邊無一事，載酒翠崖東。几穩平沙上，杯流醉石中。野蔬沿澗綠，林果映江紅。休把鼓鍾動，此歡魚亦同。
南湖 陶弼
寧越佳山水，南湖水淺清。暗泉通古廟，凉氣入軍城。有禁魚常樂，無機鳥不驚。遠蕃𦨴舶至，海角暮潮平。
中湖 陶弼
寧越佳山水，中湖賞稱心。環流隨郡塹，倒影動禪林。夏簟一般冷，春瓶相對深。使君少仁智，頼得會高吟。
北湖 陶弼
寧越佳山水，城樓枕北湖。丘陵助形勢，溝洫借膏腴。晚景群峰會，春流衆壑趨。自知千載後，歌調有農夫。
三海巖 陶弼
靈邑西南古洞天，我來方信海爲田。無名不入州圖載，有路空聞野老傳。此日登山人採蚌，當時飲馬客留錢。顔公昔記麻姑說，三變柔桑事果然。
三山亭 陶弼
三山亭下水悠悠，山聳潮平地欲浮。草木秀多窮海角，棟梁高處壓鰲頭。莫辭樽俎金船夜，曾駐旌旗玉帳秋。好景眼前題不盡，恍然神鬼在瀛洲。
直釣亭 陶弼
半載持竿野水東，山翁心不類漁翁。何須巧餌懸鈎上，會使姦鱗落鼎中。西伯道高來呂望，文宗才短失盧仝。縱人能取鱗中意，南海波瀾一夜空。
五湖亭 陶弼
七隄環遶四城隅，限隔烟波作五湖。書吏寫供都水帳，畫工描入職方圖。東流滿郭湖相似，塞氣侵人瘴自無。日際諸蠻盡冠带，將軍何計學朱陶。
南湖亭 陶弼
山城春晝橘花開，祓禊相將上古臺。一片晚雲含落照，數分殘酒伴新梅。談高綺席終無况，詩落金牋謾有才。多謝南亭湖與月，醉中相送畫船回。
野香亭 陶弼
野香亭下新開萼，半是夭桃半是梅。舊說武陵源上去，今疑大庾嶺邊來。人閑亭上醒還醉，夭暖牆頭落又開。賓客笑談民鼓舞，不知何者號春臺。
使光亭 陶弼
亭上三峰臂五湖，皇華人到此躇躕。鄉民看取黄龍節，郡吏聽宣赤鳳書。南下威如霜落後，撫邊恩似雨來初。離筵何用銀燈燭，自有雙星照使車。
潮月亭 陶弼
角聲吹送小單于，薄霧稀星乍有無。坐看月從潮上出，水晶盤裏夜明珠。
茶溪亭 陶弼
茶溪亭上綠沿迴，溪上孤城照水開。誰趁落潮離晚渡，自尋芳草上春臺。年華有限忙中去，人事無涯暗裏來。安得病軀開病眼，碧雲瞻拱帝星回。
桂風亭 陶弼
新亭序立郡城樓，樽酒登樓未免愁。家住斗星天北野，路隨潮水海南頭。古憂蛟蜃今思濟，衆說魚蝦不直鈎。民俗不知官况薄，上書重把寇君留。
望安南海口 陶弼
喜逢晴日破陰霾，望極西南瘴海涯。夷狄古今常反覆，朝廷終始務綏懷。何時良將收銅柱，不日孱王棄𧀎街。惆悵藤橋兵死鬼，年年沙上哭墳骸。
過清湘 陶弼
嶺開蠻壤斷，此地下湘川。綠水文如染，丹楓色欲然。瘴消還愛酒，我醉尚憂邊。故里誰相訪，孤帆出曉烟。
攔蠻山 陶弼
西去萬重山，茲峰獨限蠻。天生賊多計，民頼汝爲關。設險數州地，防危一日間。守邊須以道，絕頂可躋攀。
南寧崑崙關 陶弼
關路下崑崙，蠻封迤邐分。春光偏著草，雨意不離雲。俗異君修德，時平將用文。臨溪照綠水，老鬢雪紛紛。
三公亭落成 陶弼
北原喬木外，三將舊屯營。草沒金鎚蹟，山應玉管聲。路隨關地迥，江背瘴天輕。異日誰相繼，來書第四名。
入桂林 陶弼
滿耳洋洋分嶺泉，早秋時候晚凉天。稻花斑白初經雨，竹色青蒼薄带烟。安得孤臣能慮患，不勞明主更憂邊。東坡故老知誰在，望我車塵若望仙。
龍州秀嶺 陶弼
路隨雲磴石梯行，限隔華夷天意明。自與大君爲外屏，何勞諸將作長城。福民可拜三公爵，壽聖能呼萬歲聲。海國未疆崖石老，待誰來此勒功名。
桂林府淪漪閣 陶弼
談笑淪漪閣，藤花竹葉間。易醒江上酒，難畫雨中山。
順應廟 陶弼
白崖山下古松青，暫捲牙旗謁廟靈。見說崑崙關北畔，曾將草木作人形。
芙蓉亭 陶弼
邊柝無聲獄訟疏，芙蓉池上避金烏。民收果實充田賦，匠寫空形入畫圖。白鳥知機遠冠蓋，紫鱗貪餌落盤盂。主人非爲清香護，愛此煙波似五湖。
吟石 陶弼
守邊無一事，江上得閒吟。醉囈歌微出，狂書墨不深。潮痕沒高岸，月色透疏林。此意無人解，宵分泪滿襟。
永平寨道中 陶弼
疊帳深千里，窮途令一隅。北風家信息，南斗客程途。嶺勢頻開合，猿聲乍有無。過溪人語笑，隔岸戍煙孤。
瑞蓮池 陶弼
五月紅蓮繁盛時，隼旟同賞郡南池。額名舊載零陵志，碑字新鎸子厚詩。採藥銜杯愁滿滿，折花行令笑遲遲。明年歲熟歌聲穩，伴醉清香客是誰。
九龍巖 陶弼
巖有真龍卧未醒，此龍於物本無情。可能暫起爲甘雨，洗我征南十萬兵。
句  其一 陶弼
蒐兵四解降王縛，報國三登上將壇。
句  其二 陶弼
虹頭穿府署，龍角陷城門。
句  其三 陶弼
劍待張華時已晚，榻延徐孺禮應疏。
句  其四 陶弼
紫蟹膏應滿，丹楓葉未凋。
句  其五 陶弼
黄柑鱸鱠金膏蟹，使我秋風未拂衣。
句  其六 陶弼
遠草牛羊動，暗潭蝦蟹明。
句  其七 陶弼
蘆根紫蟹團臍小，楓葉青鯿縮項來。
句  其八 陶弼
落成序嘉賓，煮蟹膾溪鱸。
句  其九 陶弼
蠢囷發嬉笑，蟛蜞生嘔洩。
句  其一○ 陶弼
蟹螯紅熟鯔魚活，此興重來未有時。
句  其一一 陶弼
天形包舊楚，水影動全吳。
句  其一二 陶弼
曾觀工部集，中載赤沙湖。
句  其一三 陶弼
畫舫行春處，瀟湘二水涯。
句  其一四 陶弼
定王此地元卑濕，義帝江山最上游。
句  其一五 陶弼
六月三湘風日閒，偶隨樵客到禪關。
句  其一六 陶弼
避秦荒徑在，招屈古祠空。f。
句  其一七 陶弼
入峽路盤深地底，出瀧船下半天中。
句  其一八 陶弼
水歸交廣盡，天入斗牛初。
句  其一九 陶弼
惠雨隨風至，炎凉頃刻分。
句  其二○ 陶弼
恩浹黄儂族，師還左右溪。
句  其二一 陶弼
海送晨光出，天收斗柄低。
句  其二二 陶弼
北人南斗外，病過兩重陽。
句  其二三 陶弼
山川通益部，星斗近交州。
句  其二四 陶弼
今日崑崙關外將，也能酣醉也能吟。
句  其二五 陶弼
玉簪峰頂共登仙，銅柱溪頭再得賢。
句  其二六 陶弼
深入儂黄左右溪，溪邊得此歲寒枝。
句  其二七 陶弼
五十溪州五寨城，廣宣恩詔諭蠻情。
句  其二八 陶弼
荔枝林下千金絡，菡萏池中十畫船。
句  其二九 陶弼
假守昭平郡，公餘訪洞天。
句  其三○ 陶弼
峽猿朝夕聽，此地類巴黔。
句  其三一 陶弼
官卑逢酒强，事簡作書勤。
句  其三二 陶弼
休哉退公後，日與猿鳥共。
句  其三三 陶弼
終約夜舟乘月去，蒼梧雲底望長安。
句  其三四 陶弼
人說羅池表歲功，深爲豐稔淺爲凶。
句  其三五 陶弼
鵝山夏曉雲漫郭，龍壁春陰水抹川。
句  其三六 陶弼
簫鼓不分憂樂事，衣冠難辨吉凶人。
句  其三七 陶弼
昨夜書中得新記，夢魂飛入鏌鋣關。
句  其三八 陶弼
雙魚遠客書來報，復有珠隨旦暮潮。
句  其三九 陶弼
青山通象郡，白浪下靈渠。
句  其四○ 陶弼
不與花爭世態紅。
句  其四一 陶弼
獨有小梅香漠漠，陸行隨馬水隨舟。
句  其四二 陶弼
玉英金實碧琳枝。
句  其四三 陶弼
轉葉香隨風，舒花影凌日。
句  其四四 陶弼
綠芳翠滴暗相失，紅藕白絲空自纏。
句  其四五 陶弼
色鮮因曉日，聲脆得秋霜。
句  其四六 陶弼
三株已作螢煌煌。
句  其四七 陶弼
梟鳴社旁樹，盜發冢中金。
句  其四八 陶弼
鹿飲沙渾水，猿饑果落雲。
句  其四九 陶弼
山險不能留霸業，水聲唯解送年華。
句  其五○ 陶弼
道近可憐駑馬駿，時平不見布衣雄。
句  其五一 陶弼
晉興由帥讓，楚敗以師喧。
句  其五二 陶弼
陰微辨樵火，霽早誤僧鐘。
句  其五三 陶弼
渴蜂銜硯水，饑蝶嗅屏花。
句  其五四 陶弼
柳與揚州今獨在，水和隋帝不重來。
句  其五五 陶弼
人心如地少平處，天氣似春無冷時。
句  其五六 陶弼
兵堪渡海將軍老，史不占天處士閒。
句  其五七 陶弼
路小馬蹄高復下，村深鷄唱有如無。
句  其五八 陶弼
扁舟興盡且休去，五嶺以南皆洞庭。
題涪州雙魚次劉郎中韵 丘無逸
誰將江石作魚鎸，奮鬣揚鬐似戲蓮。今報豐登當此日，昔模形狀自何年。雪因呈瑞爭高下，星以分宮較後先。八使經財念康阜，寄詩褒激守臣賢。
題左溪齊雲閣 于房
籃輿遊古寺，危閣倚天外。山川混一色，雲霞忽萬態。啼鳥聲交呼，牧豎歌相對。憑欄增氣味，披襟絕埃𡏖。飛泉出陰窅，清風來相背。文酒歡賓朋，樂哉時褫带。
金城山 李思聰
杏花洞天路崎嶇，曾見千年石斛奴。試問金城山裏事，只言仙境似蓬壺。
雲山 李思聰
水石光涵千里色，川林陰翠濕芝蘭。杏花塢接投龍洞，瀑濺蒼崖鶴骨寒。
朱陵洞 李思聰
靈峰七十二巑岏，紫蓋芙蓉杳靄間。影浸瀟湘盤地脈，秀擎翼軫插天關。真君玉冊光千古，赤帝璇宮鎮八蠻。好比吾皇大椿算，萬年松在最高山。
凉軒 陳庸
宰予居豐暇，構軒凉愈清。塵襟當此釋，暑氣未嘗生。植竹助真性，弄琴宜正聲。披風茲可會，觴詠豁交情。
題招提院靜照堂 張芻
槜李舊禪扉，叢林自翠微。寺居天外靜，僧向日邊歸。野水涵齋几，閒雲宿釣磯。庭前祖來意，誰爲相依依。
偈 釋法寶
千般言，萬種喻，只要教君早回去。夜來一片黑雲生，莫教錯却山前路。
萊石茶酒器寄邵先生作詩代書 王益柔
寶刀切石如春泥，雕剜成器青玻璃。吾嘗閱視得而有，惜不自用長提携。前時過君銅駝陌，門巷深僻無輪蹄。呼兒烹茶酌白酒，陶器自稱藿與藜。愛君居貧趣閒放，一語不涉青雲梯。嗟予都城走塵土，日遠樽杓愁鹽齏。緘封不啟置牆角，頓撼時作瓊瑶嘶。爭如特寄邵高士，書帙几杖同幽棲。荷鋤賸治田間穢，抱甕勤灌園蔬畦。明年春酒或共酌，爲我掃石臨清溪。
奉答堯夫先生金雀石硯詩 王益柔
般陽有山名金雀，山發清輝産奇璞。望氣嘗言玉寶藏，賈胡幾遣良工度。金剛寶鑽競窮搜，百里青蒼困鑱鑿。瓊瑰未獲得研材，溫潤還將六美學。有若玉徽琴面瑩，有如金彈陶輪著。規天矩地形制毓，中或辟流外圭角。晴窗氣暖墨花春，牋襞毫奔光照灼。吾生特好惟四物，累載裒鳩盈几格。先生閉戶日著書，朝餐每不饜藜藿。高閎粱肉雖有餘，孰敢就門賙隠約。先生固自嘗有言，不忍將身作溝壑。先生崖岸高莫攀，持此謂宜無見却。一留爲惠固已多，敢冀新詩旋踵作。精深雅健迫風騷，使我憂荒忽驚矍。還如甘露醒心昏，更似神篦除眼膜。先生精義已入神，準易時容見涯略。
奉和堯夫 王益柔
固窮終不悔沉淪，滿腹深藏上古珍。手寫新詩成幾卷，亦教餘事照千春。
送程給事知越州 王益柔
紫紱黄金太守章，旌旗遥指五雲鄉。若耶溪上朝風快，宛委山中六月凉。政事雍容多潤澤，詩情閒淡合宮商。羨君一入蓬萊閣，吟醉蕭然未遽央。
遥題錢公輔衆樂亭 王益柔
四明舊說南湖好，歲久瀕厓變涂潦。建旟一日得賢侯，千里山川真再造。偃月堤成車馬道，湖光如截天如抱。鴛鴦瓦影亂鳬鷖，綠柳環堤花映島。珠宮貝闕競來還，泉客鮫人爭獻寶。春風浩蕩波濤起，彷彿仙人騎赤鯉。金盤下筯飽鱸魚，塵事茫茫隔烟水。都人士女從如雲，絲竹清音兩岸聞。飲酣落筆歌綠水，爛漫天葩飄遠芬。
題招提院靜照堂 王益柔
構堂幽僻斷塵蹤，靜照爲名我所通。一室可知天下事，十方齊見定心中。清朝雲散層峰出，後夜潮回漲海空。槜李禦兒多舊迹，幾時烟舸訪支公。
題泉州萬安橋 陳偁
跨海爲橋布石牢，那知直下壓靈鼇。基連島嶼規模壯，勢截淵潭氣象豪。鐵馬著行橫絕漠，玉鯨張鬣露寒濤。縑圖已幸天顔照，應得元豐史筆褒。
栟櫚山 陳偁
名藍依凈境，風物倍精神。翠巘藏山迹，寒潭絕世塵。嶺猿吟送月，山鳥語留人。擬學棲真客，林泉老此身。
重登羅浮 陳偁
十里山光翠障開，重遊何事意徘徊。石樓自向雲中見，仙島誰知海上來。丹竈尚能含日月，龍潭還解起風雷。天南爲郡空華髮，十二年間到兩回。
句 陳偁
壺漿壓境來迎拜，猶記溪山舊主人。
送程給事知越州 石牧之
越絕江東第一州，邦人相慶得賢侯。已知和氣先春到，佇聽歡謠混海流。去醉湖山無賀老，坐吟風月揖浮丘。此行定奉丁寧詔，更老歸來侍冕旒。
送程給事知越州 崇大年
三朝風跡號名臣，十道宣勞德在民。大筆有功爭造化，宏才無地展經綸。方登青瑣瞻天近，又駕朱轓撫俗頻。宸眷正隆時望重，佇趨嚴召秉陶鈞。
宿朝宗驛遊洞天 宿朝宗驛 王越石
炎洲望處雲南北，嶢闕歸時路屈盤。喜得夜深清枕簟，月華斜白洞天寒。
宿朝宗驛遊洞天 遊洞天四首 其一 王越石
靜然華燭扣靈關，雲路登尋過幾盤。溪水定流何處去，一條沈碧練光寒。
宿朝宗驛遊洞天 遊洞天四首 其二 王越石
藥盆丹竈石床閒，龍虎當年向此盤。雲馭久登天穴路，仙風依舊拂衣寒。
宿朝宗驛遊洞天 遊洞天四首 其三 王越石
亂峰如展畫屏看，老蔓紆根虺鬥盤。飛步尋真儘深處，乳花凝雪逼人寒。
宿朝宗驛遊洞天 遊洞天四首 其四 王越石
清泉流急響珊珊，丹竈無煙玉石寒。拂石坐來心慮息，氣清冰在玉精盤。
春陰 呂夏卿
海棠陰淺日黄昏，畫閣輕寒繡被溫。春夢醒來能記否，賣花聲過忽開門。
謁張相公祠 呂夏卿
天以伊皋生百越，力回堯舜作開元。波濤漏網魚龍活，日月無光螮蝀昏。一自漁陽鼙鼓起，九重方憶老臣存。
題憲師壁 釋法輝
遠浸溪光碧，寒生松檜陰。漁舟驚暮雨，高吹入秋林。
寄吳山人 釋法輝
夜召山翁酌，花間聊撫琴。酒香來竹外，古意入雲深。月色臨諸水，溪光射遠岑。擬教塵土客，對此滌煩襟。
武陵別文瑩上人  其一 張師正
憶昔荆州屢過從，當時心已慕冥鴻。渚宮禪伯唐齊己，淮甸詩豪宋惠崇。老格疏閒松倚澗，清談瀟灑坐生風。史官若覓高僧事，莫把名參伎術中。
武陵別文瑩上人  其二 張師正
碧嶂孤雲冉冉歸，解携情緒異常時。餘生歲月能多少，此別應難約後期。
句  其一 張師正
舊將封侯盡，降王賜姓歸。
句  其二 張師正
蝸角功名時不與，澗松材幹老甘休。
句  其三 張師正
分鹿是非皆委夢，落花貴賤不由人。
建茶  其一 羅拯
自昔稱吳蜀，芳鮮尚未真。于今盛閩粵，冠絕始無倫。地占群山秀，時先百卉春。
建茶  其二 羅拯
草木英華聚，樓臺紫翠重。山形仙苑鳳，泉脈御池龍。
自嘲落牙 曹琰
昨朝飯裏有粗砂，隠落翁翁一箇牙。爲報妻兒莫惆悵，見存足以養渾家。
圓通白衣閣 釋懷賢
白衣閣外繞珠欄，人在琉璃菡萏間。誰把此花爲刻漏，修行不放一時閒。
燕子樓 陳薦
僕射新阡狐兔游，侍兒猶住水邊樓。風清玉簟慵欹枕，月好珠簾懶上鈎。寒夢覺來滄海闊，新詩吟罷紫蘭秋。樂天才思如春雨，斷送殘花一夕休。
子房廟 陳薦
博浪沙頭觸副車，潛游東夏識真符。風雲智略移秦鼎，星斗功名啟漢圖。商老已來寧少海，赤松還約訪仙都。雍容進退全天道，凜凜高風萬古無。
垓下 陳薦
九里山南楚漢爭，風波翻覆走長鯨。霸圖欲斷中宵失，帝業時來一戰成。懶渡滄江慚父老，更無勍敵壓韓彭。農人不識當時意，祗得春霖事耦耕。
范增墓 陳薦
藏名羞立虎狼朝，乘鶴東依項籍豪。憤失壯圖撞玉斗，不知天命與金刀。還家落日埋英氣，回首浮雲委舊勞。百步西連陵母塚，峨峨先識泰山高。
句 陳薦
塵靜山川狂鹿死，雷驚天地老龍飛。
送程給事知越州  其一 孫固
朔南萬里使車馳，忽得山陰虎節歸。華省班聯青瑣貴，故鄉心逐白雲飛。江風雙槳催紅旆，海日層樓倚翠微。郡事逍遥吟醉裏，老年行樂更光輝。
送程給事知越州  其二 孫固
東過錢塘第一州，郡城高爽五雲浮。會稽山碧人多秀，賀監湖清月正秋。偃息鄉邦如志意，慰安雅俗自風流。朝廷賢舊方圖任，只恐蓬萊得暫留。
上元日駕幸太乙宮燒香 孫固
金輿晨動暖風微，比屋歡呼望帝暉。天喜宴開祈福地，雲深香滿侍臣衣。九韶鳳舞當雙闕，萬燭龍趨護六飛。爲與吾民同樂事，月寒猶未下端闈。
鐵袈裟 張稚圭
愛山特地上山來，俗慮醒如醉眼開。舉首但驚雲漢近，直疑平步出塵埃。
多景樓 裴煜
登臨每憶衛公詩，多景唯於此處宜。海岸千艘浮若芥，邦人萬室布如棋。江山氣象回環見，宇宙端倪指點知。禪老莫辭勤迓候，使君官滿有歸期。
送程給事知越州 裴煜
邦人偏喜使君回，隔歲腰金護漕來。梓里萬□青鎖闥，偃蕃聊寄小蓬萊。中和已樂宣風職，平易還施報政才。休論引年祈退尚，即圖舊德陟公台。
峴山 裴煜
襄陽有佳山，名著無如峴。嘗休賢達足，我獨愧未踐。君侯把麾符，政暇興不淺。命車極登臨，旌旆隨谷轉。心思羊鉅平，息樹宜勿剪。于今戴清風，整整如冠冕。高碑本墮泪，雨漬至苔蘚。廟祠委榛蕪，奚勸千載善。馳章動天聽，口以功烈侔。果聞帝曰俞，恢宇明祭典。哦詩序其事，筆銳犀可剸。景無一髮遺，粲若丹青展。乃知覽觀時，非止在游衍。聲氣異代同，美從江漢顯。
送梵才上人歸天台 許懋
北岫巉巉敞佛居，詩翁安隠類逃虛。平生節行清無玷，到老精神健有餘。門俯清江軒挂月，晝吟佳景夜觀書。黄山俗客嗟官縛，不得梯雲款凈廬。
句 許懋
千丈峽峰石，淙錚寒玉鳴。
示子 侯友彰
老去官仍舊，貧來口亦添。舉杯瓶易罄，下箸味難兼。吾祖從來儉，癡兒莫謾嫌。萬錢終有命，遺汝不如廉。
吏隠山 詹迥
五雲古名邑，維東有崇山。群峰屹羅列，一水相迴環。李侯築崇臺，吏隠於其間。斯人不可見，篆蝕苔文斑。我來訪遺跡，臨風發長嘆。洗尊挹醽醁，落日猶忘還。
天光觀 句士良
古殿千年屋，高松百尺陰。真人不可問，時有鶴遺音。
和 句士良
佛土依山福遠州，春行繡騎上雲頭。補天彩石盈池在，朝海清江遶寺流。四國仰煩郇伯勞，群生翹望謝安遊。早知爲礪爲霖意，惟有西民欲暫留。
拙詩五十六言贈富樂山海公長老 馮如晦
山名富樂冠三巴，佛子今生此出家。六祖禪宗心頓悟，碧雲詩句衆爭誇。虎聞講法馴高座，鷗識忘機立淺沙。八十餘年無俗慮，只應幽會有蓮華。
奉和 袁陟
客意正索寞，詩筒江際來。一聞清玉韵，如見翠屏開。磅礴雲霄外，騰凌鸞鳳迴。仙源朝露蔽，乳竇夜風豗。九月已冰霰，三時無沴災。徒均南畝澤，應老鄧林材。岌岌聳天柱，巖巖尊國台。高名皆禍爾，真賞豈然哉。紫蓋欹松蔓，青錢點石苔。神虬潛夭矯，皓鶴舞毰毸。采藥蕃芝朮，尋花有杏梅。丹臺今窅窅，蒼壁古嵬嵬。絕頂飛泉落，平崖枯柏摧。勢堪卑蔣霍，名不假劉雷。釋子安生計，幽人足隠媒。雲中認旛剎，漢上醉觥罍。蓽戶方窮阨，籃軒阻奉陪。耳愁塵事入，心怯歲華催。已作五噫咏，元非三傑才。先將丘壑意，模寫寄春臺。
宿簡寂觀 袁陟
名山崇秘祠，終夜得清賞。真氣溢空浮，流泉隨砌響。林巒片月散，殿閣高風行。天際斗杓直，庭中盤石橫。逸人今何之，故嶺不改秀。白鶴唳松梢，青燈覢巖竇。怳追汗漫駕，深悟逍遥言。四顧群動寂，冥心歸灝元。
再游雲居 袁陟
風吹嶺頭樹，似欲招行客。緣雲過絕頂，復見紫霄宅。平觀三百里，下視八千尺。隼擊九秋嚴，鵬展萬里翮。五老鎮相望，西岫天與敵。可笑培塿群，亦自矜寸碧。氛埃卷宇宙，雁鶩下川澤。既諧慧智心，若蹈聖賢域。危亭據中峰，回抱竦天壁。沈沈古帝坐，左右列夔稷。舉頭河漢通，直欲攀南極。合奏天地籟，兩耳清歷歷。吁嗟萬類微，胡爲競朝夕。安知太清上，我方適所適。尚思西巘路，去冬躡雙屐。高興挹洪厓，大句鼓天力。到今巖壑間，浩浩起金石。安得少陵翁，物外講新格。重來羈紲在，欲隠世累迫。多謝受命松，長存歲寒色。
過金陵謁吳大帝廟 袁陟
人苦曹瞞虐，天悲漢祿終。山河分鼎峙，氣象發江東。一旦墟京洛，彌年豢幼沖。炎精竟灰燼，紫蓋出艨艟。長策資公瑾，雄才得呂蒙。招延師友義，繼述父兄忠。舊府峨雙闕，驚濤涌半空。風雲龍虎勢，日月帝王功。地力因時險，神謀與意通。屈伸思所濟，逆順審于衷。駿足嗤交貨，靈牙耀即戎。同盟界函谷，獨斷保蠶叢。定霸葵丘劣，推心建武同。長沙兆生讖，典午頼餘風。戰守遺蹤在，登臨四望中。陵遷成萬古，世異想群雄。歌舞居民祀，干戈逐虜功。征帆來浦外，久客愴途窮。精銳銷孤劍，飄零若斷蓬。徘徊靈廡下，暮葉亂江楓。
題劉仁瞻畫像 袁陟
陣前仙琕生無愧，鼓下蠻奴死合羞。三尺吳縑暗塵土，凜然蒼鶻欲橫秋。
贈郭功甫二絕  其一 袁陟
從來多病王僧祐，自小能文謝惠連。各厭塵勞思物外，莫辭携手訪林泉。
贈郭功甫二絕  其二 袁陟
雪後姑溪水更深，冥冥寒雨作連陰。旅懷未可頓消遣，思與洛生溪上吟。
贈功甫 袁陟
方山憶共汎金船，屈指于今五六年。風送梨花吹醉面，月和溪水上歸韉。浮生聚散應難料，末路窮通盡偶然。欲問故人牢落事，鹿裘深入白雲眠。
臨終作 袁陟
青靄千峰暝，悲風萬古呼。其誰挂寶劍，應有奠生芻。皎月東方隕，長松半壑枯。山泉吾所愛，聲到夜臺無。
百丈山 袁陟
複嶺踰崷崒，層崖遍屈盤。寺當幽谷面，路指白雲端。樹老蒼天骨，藍凝上帝冠。石屏秋已凍，板屋夜多寒。三宿孤懷戀，千山遠夢殘。惟愁鐘動曉，西下見征鞍。
浮雲宮 袁陟
爲余傳語嶺頭雲，君自無心笑我勤。我亦暫來稱使者，眼看官職似看君。
句 袁陟
瓊田收𥝧稏，玉溜注琅玕。
雲門寺 蔡冠卿
憶昔雲門月正明，煩襟消盡覺神清。林泉自濯塵埃事，松檜靜含風雨聲。山鬼聽經藏戶牖，野猿偷果墮檐楹。幾年京洛緇塵滿，何日臨流一濯纓。
送靈巖 蔡冠卿
僧讀儒書舉世稀，惟師精學出塵機。上都香火安禪久，東國林泉徇衆歸。道在莫從形相索，身閒都覺利名非。靈巖到日秋應晚，還寫新詩遍翠微。
過子陵釣臺 葉棐恭
勢利輕捐寄傲中，毅然高節凜秋風。耕閒釣寂千年迹，立懦貪廉萬世功。須信林間無怨鶴，更知天外有冥鴻。扁舟夜泊靈祠下，慨慕先生道不窮。
次韵 楊蟠
零落東山老佛師，古來獨往似君稀。雪邊氣候春將破，林下神情句欲飛。後日當尋慧遠社，何人更贈大顛衣。一篇感發渾閑事，須脫青衫動少微。
約沖晦宿東山禪寺精舍先寄 楊蟠
上人合動林間興，吾恨衰遲學謝安。納屐操筇那有限，吹雲落雨漫無端。先憑報信春枝破，預想分題雪屋寒。林下不諳人世苦，笑將雙鬢與君看。
宿永安方丈書呈東山禪師 楊蟠
千年道在高僧傳，未論詩人更有評。曾著文章原大道，獨推性命濟群生。白雲已鎖山間寺，流水空傳世上名。林遠不聞鐘磬作，五更幽鳥轉春聲。
次韵和酬 楊蟠
數百招提隠亂峰，蒼茫豈復辨君鐘。春含未得黄鸝報，路轉唯尋白鹿蹤。庵在月邊長不鎖，興來天外忽相逢。山人莫笑衣冠客，亦有鴻來待賃舂。
遊靈隠遇雨呈普慈及二詩翁 楊蟠
山老未容山客去，故將雲陣鎖山門。雨催晚色凝諸嶺，雷送春聲落後村。今夜青林妨月上，故人白首把詩論。來朝山水終瀰汎，策杖相隨討澗源。
次韵和酬 楊蟠
山風亦會山人意，卷盡天紛掃雪花。明月當樓情已興，碧雲落紙句還佳。天威忽霽應通物，仙侶相便合姓麻。群動已消林木響，卧看星斗隔窗紗。
早過天竺呈明智及同游二老 楊蟠
雨夜靈峰卧竹床，平明屐齒到雲堂。門前雨過新溪滿，石上風回舊草香。山抱鐘聲圓不散，雪鋪瓦面冷無光。理公莫怪詩相惱，今日偕行總姓湯。
次韵和酬 楊蟠
澗南一嘯清風發，林下重來白日長。雲遠石深連鷲嶺，水寒沙淺似魚梁。漫因野老詢前事，閒伴幽人擷衆芳。更欲窮源情未已，知君嗔我索歸忙。
遊天竺上寺呈東山仲靈沖晦 楊蟠
入林已忻猿鳥樂，共傲浮生勝大還。身外是非雲不繫，社中留戀雨相關。籃輿寂寞愧彭澤，拄杖風流肖德山。寄語葛洪巖下水，莫流清夢落人間。
次韵和酬 楊蟠
不問猿崖鳥道深，携筇著屐伴君尋。山中桂子驚寒夜，雪後梅花偪歲陰。欲住更逢青眼顧，相看須盡白頭吟。他年若續高僧傳，未放湯休與道林。
宿天竺再贈東山禪師與沖晦 楊蟠
仲靈述作慚知己，沖晦篇章竊賞音。勝侶俱恬山水樂，神交已過雪霜深。燈前自笑平生事，雨後重論一夜心。相檢莫教詩閒斷，更闌同聽夜猿吟。
宿天竺寺賦聞泉呈二老 楊蟠
我有泉中興，平生愛水經。山空時决决，夜靜轉泠泠。暗脈來湍急，清聲出混冥。月寒風不響，高枕與君聽。
次韵奉酬 楊蟠
臘後東風掃翠微，同看芳柳破春機。三宵聽水都無夢，四日登山未肯歸。野老止憑雲送客，家人應笑雨霑衣。君詩兼簡佳公子，只恐囊傾一夜飛。
游山歸遇雨呈仲靈沖晦 楊蟠
九里松門雪過時，籃輿裊裊礙松枝。雨留宿客還斜落，風送行人亦倒吹。華表忽驚黄鶴反，耳中猶带白猿悲。來朝弗著登山屐，可避君呼謝客兒。
山中回憶東山老 楊蟠
山游興發特尋君，屐齒筇枝繞四鄰。峰北看雲忘世務，澗南聽水得天真。名高寂寞存僧史，林下風流似晉人。何日枇杷苦筍熟，却游未減去年春。
次韵奉酬 楊蟠
幾夕論詩坐石窗，憐君百首妙無雙。句牽野興侵孤月，惱亂詞源涌大江。數紙忽然來竺嶺，千年猶可照吳邦。相思未免還相挑，莫豎旗旛却詐降。
次韵奉酬 楊蟠
猿聲未落鳥聲愁，筍發花開澗水流。還對春風驚節物，漫思野老傍林邱。古人得道多深隠，賢守知名貴早收。林下頻過君莫怪，自看骨相匪封侯。
次韵奉和 楊蟠
聞說西庵好，藤州恐不歸。延年松可食，避世草堪衣。山塢雪應滾，林端梅亦稀。猶憐二禪老，佳句及城扉。
寄東山禪師 楊蟠
高卧西林月，孤閒獨見君。杖藜探澗水，欹枕看山雲。鹿過何人見，猿啼只自聞。篇章知幾首，寄我莫辭勤。
蟠雪夜登涌金樓遠望西山憶仲靈灑然有邁世之風因思山陰王徽之雪夜獨酌四望皎然徘徊詠左太沖招隠詩忽憶戴逵扁舟乘興余恨未能遂往聊寄此詩 楊蟠
家占西湖島上雲，雪光月色更侵魂。興來爛漫心空老，詩罷蒼茫眼正昏。晉國衣冠何處覓，梁朝殿閣儼猶存。思君不及山陰夜，遥望青松聽雪猿。
寄勉沖晦速和拙作 楊蟠
沖晦僧儒詩者豪，尤憐頼汝壯方袍。一千篇興時無敵，三十年功格最高。白髪逢春今更勇，清吟徹老莫辭勞。何朝始肯將珠玉，却報仙人換木桃。
次韵和酬 楊蟠
林扉厭聽雨聲頻，爲惜春風只九旬。裛撲山花將放杏，侵尋歲月已過人。何時好去游南澗，每夜空來望北辰。愁坐更無車馬客，獨憐詩筆謾相親。
初冬同晤賢二師登映發亭望會稽 楊蟠
我有二林侶，相邀步寒日。超然人外遊，下見衆山出。木葉落已靜，乾坤欠蕭瑟。浮雲當空翻，慘慘百鳥沒。欲辨越中岸，青烟易爲失。山川何寂寥，宮闕猶彷彿。誰是古來者，念之難再述。功名隨塵埃，豈復有其骨。今我二三子，永爲傲時物。篇章逢太平，窈窕坐天末。生理本無固，願言從此畢。登臨望前人，世事安敢忽。
墨池懷古 楊蟠
書畫嘗聞晉右軍，當時深遁樂天真。空山寂寞人何在，一水泓澄墨尚新。靈運也思輕印綬，季鷹還解憶鱸蓴。高風敻古應相照，共是知幾此避身。
憶越 楊蟠
蓬萊閣面對青山，地上遊人半是仙。漁浦夕陽橫挂雨，鑒湖春浪倒垂天。高城尚鎖當時月，故殿空留幾處烟。長愛剡溪堪乘興，雪中曾棹子猷船。
蓴菜 楊蟠
休說江東春水寒，到來且覓鑒湖船。鶴生嫩頂浮新紫，龍脫香髯带舊涎。玉割鱸魚迎刃滑，香炊稻飯落匙圓。歸期不待秋風起，漉酒調羹任我年。
永嘉雙蓮橋 楊蟠
昨日采蓮者，雙雙橋畔新。舊花今不見，喜見似花人。
平南謠 楊蟠
海南山似刀，溪惡如發弩。溪山毒烟中人骨，水有蛟蜃陸豺虎。蠻人傜賊行若飛，縱火劫民殺官府。溪中之水漲赤血，山頭積屍變成土。經年鬥戰兵已窮，磔將屠城不可數。官家發軍救死國，萬里歡喜得時雨。誅擒凶黨功德高，海水一清奏歌舞。山非無險，水非無阻。有地不城，城亦不武。將民赤肉致戈戟，口不能言心自苦。
就食 楊蟠
未知田上勞，徒厭鼎中味。及與農事接，方驚食者貴。余生寡營求，念此豈易致。况敢懷寸祿，平居但羞愧。
春日獨遊南園 楊蟠
天凈鳥飛遠，路幽花自香。春風吹草木，野水滿池塘。事去青山在，人閒白日長。興來搔短髪，此意久難忘。
喜聞中丞包公稱職有書 楊蟠
薛宣執法動朝廷，丙魏如今亦有聲。公道未亡猶可立，世人不慣却須驚。幅員潤澤嘉謀進，臺閣風流故事明。時論已兼言責重，莫教天下笑虛名。
陪潤州裴如晦學士遊金山回作 楊蟠
世上蓬萊第幾洲，長雲漠漠鳥飛愁。海山亂點當軒出，江水中分繞檻流。天遠樓臺橫北固，夜深燈火見揚州。回船却望金陵月，獨倚牙旗坐浪頭。
秦王纜船石 楊蟠
色陰長带雨，疑是白雲根。欲問東巡事，今猶不敢言。
醉眠亭  其一 楊蟠
江花可醉草堪眠，細想人間底處便。客散樽空欲歸去，此身還被月留連。
醉眠亭  其二 楊蟠
江上聊遊我未能，羨君長醉卧高亭。不因鶴唳破殘夢，還有凉風吹酒醒。
醉眠亭  其三 楊蟠
清簟疏簾一醉身，寂寥不稱詠詩人。春風亦有憐才意，故擺殘花作綉裀。
慈雲嶺 楊蟠
左右盼江湖，游人憩半途。山高步步上，何用歎崎嶇。
九師堂 楊蟠
易道已南矣，清風今尚寒。山人空再拜，不識漢衣冠。
虹橋 楊蟠
兩岸履聲雲外合，三州帆影月邊歸。欄干獨立秋風早，豈待鱸魚始拂衣。
笠澤 楊蟠
行吟澤畔心空健，解劍江頭事已非。把酒滄浪愧漁父，何人獨向秋風歸。
鎮江 楊蟠
雲間鐵甕近青天，縹緲飛甍百尺連。幾番畫角催紅日，無事滄洲起白煙。
練江亭 楊蟠
寒光萬頃淡高秋，粉壁朱欄凈客愁。晚月蕭蕭聞落葉，晴天歷歷數飛鷗。煙橫絕島疏難捲，月在平波瑩不流。懷抱未忘知有處，且吟風笛醉滄洲。
澄江亭 楊蟠
萬里松州對海門，蒼亭縹緲出飛塵。東浮不礙三江下，北轉無聲百谷濱。月靜秋紋收白縠，天橫暮色變黄銀。風流小謝千年外，解咏消愁更有人。